Kêrel voor oor moord op Lindoor | Netwerk24
Deur Roshé Taka 19 September 2019 17:22
Die Universiteit Stellenbosch (US) het Woensdag sy skok en hartseer uitgespreek oor die gewelddadige dood van Clarissa Lindoor (27), wat vir 'n diensverskaffer van die US gewerk het.
Lindoor is Saterdagaand op die plaas Nietvoorbij in Stellenbosch tydens 'n stryery met haar kêrel vermoor.
Clarissa Lindoor (27) is Saterdag op 'n plaas in Stellenbosch vermoor. Foto: Verskaf
Voorheen is berig dat die paartjie se tweejarige seun by 'n buurvrou se huis was terwyl sy ma om haar lewe geveg het.
Luidens 'n verklaring deur Martin Viljoen, woordvoerder van die US, het Lindoor vir 'n maatskappy gewerk wat skoonmaakdienste by studentekoshuise op die Stellenbosch-kampus verskaf.
"Ons is geskok en hartseer. Die feit dat hierdie moord gepleeg is te midde van die huidige fokus op geslagsgegronde geweld in ons land, maak ons woede nog erger," het prof. Wim de Villiers, rektor en visekanselier van die US, volgens die verklaring gesê.
"Ons betuig ons diepe medelye met me. Lindoor se familie en vriende. Haar dood moenie vergeefs wees nie – dit moet ons aanspoor om die stryd teen geslagsgegronde geweld te verskerp," sê De Villiers.
Die universiteit was reeds in kontak met Lindoor se familie en sal 'n geldelike bydrae tot haar begrafniskoste maak.
Clarissa se ma, Meuray, het voorheen aan Netwerk24 gesê haar dogter is binne oomblikke wreed uit hul lewe geruk.
"Sy het doodstil gelê, bebloed en was erg geslaan en gesteek. Dis 'n prentjie wat vir ewig by my sal spook."
Clarissa se kêrel, Diaan Swartz, het Dinsdag in die landdroshof in Stellenbosch op 'n aanklag van moord verskyn.